b'\n_START_ARTICLE_\nRomos senatas\n_START_PARAGRAPH_\nRomos senatas (lot. Senatus) \xe2\x80\x93 pagrindinis Romos respublikos vald\xc5\xbeios organas (nuo 509 m. pr. m. e.) ir v\xc4\x97liau \xe2\x80\x93 formalus j\xc4\x85 pakeitusios Romos imperijos vald\xc5\xbeios organas iki Vakar\xc5\xb3 Romos imperijos \xc5\xbelugimo 476 m. e. m. V\xc4\x97liau senatas dar rinkosi iki VI a. antros pus\xc4\x97s._NEWLINE_Pavadinimas kil\xc4\x99s i\xc5\xa1 lotyni\xc5\xa1ko \xc5\xbeod\xc5\xbeio senex (senis ar senolis), ir rei\xc5\xa1kia senoli\xc5\xb3 taryb\xc4\x85.\n_START_SECTION_\nIstorija\n_START_PARAGRAPH_\nPasak rom\xc4\x97n\xc5\xb3 legendos, senat\xc4\x85 \xc4\xafk\xc5\xabr\xc4\x99s dar Romulas. Tai buvo patar\xc4\x97j\xc5\xb3 taryba, susidedanti i\xc5\xa1 100 \xc5\xa1eim\xc5\xb3 vyresni\xc5\xb3j\xc5\xb3, vadinam\xc5\xb3 T\xc4\x97vais (Patres). V\xc4\x97liau, susiformavus Romos respublikai, Lucijus Junijus Brutas padidino senatori\xc5\xb3 skai\xc4\x8di\xc5\xb3 iki 300._NEWLINE_Romos pilie\xc4\x8diai buvo suskirstyti \xc4\xaf dvi grupes: Senatas ir \xc5\xbdmon\xc4\x97s (\xc5\xber. Romos Senatas ir \xc5\xbdmon\xc4\x97s, SPQR). \xc5\xbdmon\xc4\x97s, arba Liaudis, buvo visi pilie\xc4\x8diai, nepriklausantys senatui. Liaudies susirinkimai (Comitia Centuriata ir Comitia Tributa) leisdavo naujus \xc4\xafstatymus, o pleb\xc4\x97j\xc5\xb3 taryba dar ir rinkdavo magistratus. Pats senatas netur\xc4\x97jo \xc4\xafstatym\xc5\xb3 leid\xc5\xbeiamosios galios, jis \xc5\xa1iuo klausimu tik patardavo pleb\xc4\x97j\xc5\xb3 tarybai._NEWLINE_Ta\xc4\x8diau senatas vienintelis si\xc5\xb3sdavo ir priimdavo ambasadorius, skirdavo pareig\xc5\xabnus valdyti vie\xc5\xa1osioms \xc5\xbeem\xc4\x97ms (\xc4\xafskaitant provincijas), gal\xc4\x97davo skelbti kar\xc4\x85, tvarkydavo biud\xc5\xbeet\xc4\x85. Taip pat senatas patvirtindavo miesto konsulus ir pavojaus atveju gal\xc4\x97davo skirti diktatori\xc5\xb3._NEWLINE_Nuo v\xc4\x97lyvosios Respublikos (121 m. pr. m. e.) senatas atsisak\xc4\x97 diktatori\xc5\xb3 skyrimo praktikos ir vietoje to pavojaus atvejais prad\xc4\x97jo naudoti Senatus consultum ultimum potvark\xc4\xaf, \xc4\xafvedant\xc4\xaf karin\xc4\x99 pad\xc4\x97t\xc4\xaf ir suteikiant\xc4\xaf didesn\xc4\x99 vald\xc5\xbei\xc4\x85 konsulams. Ta\xc4\x8diau i\xc5\xa1 ties\xc5\xb3 keli \xc5\xbemon\xc4\x97s buvo paskelbti diktatoriais (Sula, Cezaris). \xc5\xa0is periodas taip pat pasi\xc5\xbeym\xc4\x97jo labai atkaklia optimat\xc5\xb3 ir populiar\xc5\xb3 \xe2\x80\x93 dviej\xc5\xb3 senato frakcij\xc5\xb3 \xe2\x80\x93 kova._NEWLINE_Senato reali galia \xc4\xafvairiai skyr\xc4\x97si Romos imperijos periodu, ta\xc4\x8diau ji buvo \xc5\xbeymiai silpnesn\xc4\x97, nei Respublikoje. Dabar didesn\xc4\x99 vald\xc5\xbei\xc4\x85 jau tur\xc4\x97davo imperatorius (princepsas)._NEWLINE_Paskutinis \xc5\xbeinomas senato priimtas sprendimas yra dviej\xc5\xb3 ambasadori\xc5\xb3 i\xc5\xa1siuntimas \xc4\xaf Konstantinopol\xc4\xaf 580 m. e. m.\n_START_SECTION_\nVeikla\n_START_PARAGRAPH_\nSenato veikla ir pati vald\xc5\xbeios forma buvo siejama su religija. Jis rinkdavosi specialioje pa\xc5\xa1ventintoje \xc5\xa1ventykloje (\xc4\xafprastai \xe2\x80\x93 Curia Hostilia, nauj\xc5\xb3j\xc5\xb3 met\xc5\xb3 proga \xe2\x80\x93 Jupiterio \xc5\xa1ventykloje, o karo metu \xe2\x80\x93 Belonos \xc5\xa1ventykloje). Senatas gal\xc4\x97davo pos\xc4\x97d\xc5\xbeiauti tik tarp saul\xc4\x97tekio ir saul\xc4\x97lyd\xc5\xbeio. Sesija prasid\xc4\x97davo specialia malda ir atna\xc5\xa1avimais. Taip pat, negal\xc4\x97davo pos\xc4\x97d\xc5\xbeiauti, kai b\xc5\xabdavo rengiami liaudies susirinkimai ar pos\xc4\x97d\xc5\xbeiaudavo liaudies tarybos._NEWLINE_Debat\xc5\xb3 trukm\xc4\x97 ribojama nebuvo ir tuo b\xc5\xabdavo da\xc5\xbenai piktnaud\xc5\xbeiaujama. Senatoriai ilgomis kalbomis ir diskusijomis m\xc4\x97gindavo u\xc5\xbevilkinti nepatinkam\xc5\xb3 sprendim\xc5\xb3 pri\xc4\x97mim\xc4\x85._NEWLINE_Nelabai svarbiais klausimais balsuojama b\xc5\xabdavo balsu ar pakeliant rank\xc4\x85, ta\xc4\x8diau svarbiais \xe2\x80\x93 pasiskirstymu, kai senato nariai tiesiogine prasme pereidavo \xc4\xaf vien\xc4\x85 ar kit\xc4\x85 patalpos pus\xc4\x99._NEWLINE_\xc5\xbdinoma, kad b\xc5\xabdavo reikalingas kvorumas, ta\xc4\x8diau kiek senatori\xc5\xb3 j\xc4\xaf sudar\xc4\x97 \xe2\x80\x93 neai\xc5\xa1ku.\n_START_SECTION_\nNaryst\xc4\x97\n_START_PARAGRAPH_\nVisi \xc5\xbemoni\xc5\xb3 i\xc5\xa1rinkti magistratai \xe2\x80\x93 kvestoriai, edilai, pretoriai ir konsulai \xe2\x80\x93 tapdavo senatoriais visam gyvenimui. Senatoriai, kurie nebuvo i\xc5\xa1rinkti magistratais, b\xc5\xabdavo vadinami senatores pedarii ir pos\xc4\x97d\xc5\xbeiuose netur\xc4\x97davo teis\xc4\x97s pasisakyti, gal\xc4\x97davo tik balsuoti. J\xc5\xb3 skai\xc4\x8dius labai i\xc5\xa1augo valdant Sulai ir sudar\xc4\x97 beveik pus\xc4\x99 senato._NEWLINE_Cenzoriai tur\xc4\x97davo teis\xc4\x99 atimti naryst\xc4\x99 senate, jei konkretus senatorius b\xc5\xabdavo pripa\xc5\xbe\xc4\xafstamas kaltu d\xc4\x97l korupcijos, neteisingai skyr\xc4\x99s mirties bausm\xc4\x99 ar pa\xc5\xbeeid\xc4\x99s vie\xc5\xa1\xc4\x85j\xc4\x85 moral\xc4\x99. Taip pat naryst\xc4\x97 gal\xc4\x97jo b\xc5\xabti atimta d\xc4\x97l kito senatoriaus veto ignoravimo, ir net d\xc4\x97l ger\xc5\xb3 religini\xc5\xb3 \xc5\xbeenkl\xc5\xb3 ignoravimo.'